
1. Αναστολή της λειτουργίας συνδέσεων του σιδηροδρόμου υψηλής ταχύτητας Thalys στο Βέλγιο
Το ομοσπονδιακό υπουργικό συμβούλιο σε περιορισμένη σύνθεση αποφάσισε στις 27 Φεβρουαρίου την αναστολή της λειτουργίας των σιδηροδρόμων υψηλής ταχύτητας Thalys
 στην περιφέρεια της Βαλλονίας και επιβεβαίωσε την απόφασή του στα μέσα Φεβρουαρίου να αναστείλει και την ταχεία σύνδεση του Thalys μεταξύ Οστάνδης (στην περιφέρεια της Φλάνδρας) και Παρισιού. Οι συνδέσεις των αμαξοστοιχιών Thalys στην Βαλλονία (μεταξύ των πόλεων Λιέγης, Namur, Charleroi και Mons με κατεύθυνση το Παρίσι) και την Φλάνδρα (μεταξύ Οστάνδης και Βρυξελλών με κατεύθυνση επίσης το Παρίσι) κατέγραψαν συνολικές λειτουργικές ζημίες ύψους 8 εκατ. € το 2014, χωρίς να εμφανίζουν ιδιαίτερες προοπτικές ανάκαμψης. 
Η ανωτέρω απόφαση του υπουργικού συμβουλίου καθιστά κατ’ αυτόν τον τρόπο τις Βρυξέλλες μοναδική αφετηρία –και σημείο διέλευσης- για τις αμαξοστοιχίες Thalys στο Βέλγιο. Έτσι, από την 1η Απριλίου οι σιδηροδρομικοί επιβάτες στις περιφέρειες Βαλλονίας και Φλάνδρας θα πρέπει να αναζητήσουν εναλλακτικές και λιγότερο ταχείες λύσεις προκειμένου να φθάνουν στους προορισμούς τους, περνώντας αναγκαστικά από την πόλη των Βρυξελλών.

Η ομοσπονδιακή κυβέρνηση επικαλέστηκε λόγους ασφάλειας των υποδομών, ωστόσο όπως ανέφερε ο βελγικός οικονομικός Τύπος, βασική αιτία για την αναστολή της λειτουργίας του Thalys είναι τα άσχημα οικονομικά του αποτελέσματα και οι σχετικές προς αυτήν την κατεύθυνση πιέσεις της εταιρείας των βελγικών σιδηροδρόμων (SNCB) προς την κυβέρνηση. Τα 5,4 εκατ. € των λειτουργικών ζημιών προήλθαν από τις συνδέσεις στην περιφέρεια της Βαλλονίας, δια των οποίων μεταφέρθηκαν 140 χιλιάδες επιβάτες με ποσοστό πληρότητας των αμαξοστοιχιών 50%. Από την άλλη πλευρά, το φλαμανδικό σκέλος του Thalys παρουσίασε εξαιρετικά χαμηλούς ρυθμούς πληρότητας, της τάξεως του 10% με 15%. Οι εκτιμήσεις δε για την τρέχουσα οικονομική χρήση ανέφεραν ζημίες για το σκέλος της Βαλλονίας στα 7,2 εκατ. € και 2,85 εκατ. € για το σκέλος της Φλάνδρας (εφ’ όσον συνεχιζόταν η λειτουργία των συνδέσεων μετά την 1η Απριλίου). Σημειωτέον ότι η αρμόδια ομοσπονδιακή Υπουργός Μεταφορών κα Galant αρνείται ότι πρόκειται για κατάργηση των εν λόγω συνδέσεων, αλλά μάλλον για αναστολή, έως ότου εκπονηθεί νέο οριστικό σχέδιο ασφάλειας της σιδηροδρομικής κίνησης στο Βέλγιο, το οποίο προβλέπεται για τα τέλη Μαρτίου με αρχές Απριλίου. 
Όπως ήταν φυσικό, η εν λόγω απόφαση της ομοσπονδιακής κυβέρνησης προκάλεσε άμεσα αρνητικές αντιδράσεις από πλευράς πολιτικού κόσμου της Βαλλονίας, με κεντρικό σκεπτικό ότι πρόκειται για ουσιαστική κατάργηση ενός διεθνούς μεταφορικού άξονα, στην δημιουργία του οποίου η περιφέρεια είχε συμμετάσχει καθοριστικά, καθώς επέτρεψε την διέλευσή του από ολόκληρο το έδαφός της και προέβη σε εκτεταμένες απαλλοτριώσεις ώστε να εγγυηθεί την επιτυχή εκμετάλλευση των σιδηροδρόμων υψηλής ταχύτητας TGV στο Βέλγιο. Σύμφωνα με την ομοσπονδιακή Υπουργό, «δεδομένων των εξαιρετικά χαμηλών πληροτήτων των αμαξοστοιχιών, η ως άνω επιχειρηματολογία που αναπτύσσεται, ιδιαίτερα στην Βαλλονία, αγγίζει τα όρια της δημαγωγίας».                 
2. Η ομοσπονδιακή κυβέρνηση προετοιμάζει υλοποίηση της πρόσθετης φορολόγησης των χρηματοπιστωτικών ιδρυμάτων  
Σύμφωνα με οικονομικά δημοσιεύματα των αρχών Μαρτίου, ο ομοσπονδιακός Υπουργός Οικονομικών Johan Van Overtveldt έχει προετοιμάσει νομοθετική πρόταση η οποία αφού έτυχε της κατ’ αρχήν σύμφωνης γνώμης συναρμοδίων του υπουργών, υποβλήθηκε στο υπουργικό συμβούλιο για έγκριση, και βάσει της οποίας τα τραπεζικά και ασφαλιστικά ιδρύματα θα υποχρεωθούν κατά το τρέχον έτος να καταβάλουν πρόσθετη εισφορά ύψους 100 εκατ. στον κρατικό προϋπολογισμό, ενώ από το 2016 το ετήσιο ύψος της εν λόγω εισφοράς αναμένεται να ανέρχεται στα 150 εκατ. €. 
Η ομοσπονδιακή κυβέρνηση προωθεί ταυτόχρονα τον περιορισμό των τραπεζικών φοροαπαλλαγών για μεταφερόμενες ζημίες προηγουμένων ετών, καθώς επίσης και των φορολογικών εκπτώσεων για μεταφερόμενα από προηγούμενες χρήσεις οριστικά φορολογηθέντα έσοδα, και τέλος τον περιορισμό των φορολογικών εκπτώσεων που απολαμβάνουν τα ιδρύματα του χρηματοπιστωτικού τομέα μέσω του ευνοϊκού καθεστώτος των πλασματικών επιτοκίων. 
Σύμφωνα με τον κ. Van Overtveldt, «είναι λογικό να καλούνται τα χρηματοπιστωτικά ιδρύματα να συνεισφέρουν περισσότερο στον κρατικό προϋπολογισμό, αφού οι Βέλγοι φορολογούμενοι ήταν εκείνοι που τα στήριξαν και τα διέσωσαν στο ξεκίνημα της οικονομικής κρίσης». Σημειώνουμε ότι η πρόσθετη εισφορά του χρηματοπιστωτικού τομέα συμπεριλαμβανόταν στην συμφωνία σχηματισμού κυβέρνησης συνασπισμού τον Οκτώβριο του 2014
. Από την άλλη πλευρά, αρκετοί Βέλγοι οικονομικοί αναλυτές κρίνουν ότι η λήψη κυβερνητικών μέτρων που θα πλήξουν τον χρηματοπιστωτικό τομέα, ενδεχομένως δημιουργεί εις βάρος του διακριτική μεταχείριση και ως εκ τούτου θα μπορούσε να οδηγήσει τελικά σε ακύρωση των εν λόγω μέτρων ενώπιον του βελγικού συνταγματικού δικαστηρίου. 
Σύμφωνα με τους εκπροσώπους του βελγικού χρηματοπιστωτικού κλάδου (Febelfin), η επιβάρυνση των βελγικών τραπεζών το 2015 –συμπεριλαμβανομένης νέας συνεισφοράς τους στο Ευρωπαϊκό Ταμείο Χρηματοπιστωτικής Σταθερότητας- θα ανέλθει σε πλησίον του 1,4 δις. € (συγκεκριμένα σε 1,37 δις. €), μη συνυπολογιζομένων λοιπών μικρότερων εισφορών, καθώς και φόρων εταιρικών κερδών και φόρων επί χρηματοπιστωτικών προϊόντων. Οι εκπρόσωποι του βελγικού χρηματοπιστωτικού τομέα καταγγέλλουν ότι η επιβολή πρόσθετης εισφοράς στον κλάδο, καθώς και τα υπόλοιπα μέτρα περιορισμού των φορολογικών εκπτώσεων που αυτός απολαμβάνει, από την μία πλευρά εισάγει ιδιαίτερα βάναυση μεταχείριση των μικρότερων χρηματοπιστωτικών ιδρυμάτων, και από την άλλη καταστρατηγεί τον κεντρικό στόχο της κεντροδεξιάς ομοσπονδιακής κυβέρνησης –όπως είχε αποτυπωθεί στην κυβερνητική συμφωνία του Οκτωβρίου- περί μετακύλισης φορολογικού βάρους προς τις κερδοσκοπικές δραστηριότητες των τραπεζών.
Το υπουργικό συμβούλιο ενέκρινε στις 8 Μαρτίου το σχετικό νομοσχέδιο, το οποίο θα επιβαρύνει για την φορολογική χρήση του 2015 με πρόσθετες εισφορές ύψους 75 εκατ. € τα τραπεζικά, και 25 εκατ. € τα ασφαλιστικά ιδρύματα του Βελγίου.                         
3. Ο Ευρωπαϊκός Οργανισμός Περιβάλλοντος «επιπλήττει» το Βέλγιο για την ποιότητα ατμοσφαιρικού αέρα και υδάτινων πόρων   
Ο βελγικός οικονομικός Τύπος ανέφερε ότι σε πρόσφατη (2.3) πενταετή αναφορά του, ο Ευρωπαϊκός Οργανισμός Περιβάλλοντος (EEA) «επέπληξε» το Βέλγιο για την κακή ποιότητα του ατμοσφαιρικού αέρα και την κακή διαχείριση των υδάτινων πόρων του. Ο Οργανισμός, αν και αναγνώρισε τις προόδους του Βελγίου προς την κατεύθυνση της μεγαλύτερης ενεργειακής αποδοτικότητας και επάρκειας κατά την τελευταία πενταετία, επισήμανε ωστόσο ότι τα επίπεδα ατμοσφαιρικής ρύπανσης είναι υψηλότατα, η ποιότητα των υδάτων βαίνει φθίνουσα και η βιοποικιλότητα επίσης φθίνει. Σχετικά με τα επίπεδα ατμοσφαιρικής ρύπανσης, ο Οργανισμός επισήμανε ότι παρά τις προσπάθειες βελτίωσης της ποιότητας του ατμοσφαιρικού αέρα στην διάρκεια των τελευταίων 10 ετών, μεγάλη μερίδα του βελγικού πληθυσμού εξακολουθεί να εκτίθεται σε υπερβολικές συγκεντρώσεις ρυπογόνων σωματιδίων, διοξειδίου του αζώτου, όζοντος και θείου. Ο Οργανισμός επισήμανε ότι σημαντικό πρόβλημα για την ποιότητα του ατμοσφαιρικού αέρα αποτελεί η υπερβάλλουσα χρήση κινητήρων ντίζελ, κυρίως στην περιφέρεια της Φλάνδρας. Όσον αφορά τους υδάτινους πόρους, ο Οργανισμός επισήμανε ότι το Βέλγιο συγκαταλέγεται μεταξύ των 5 ευρωπαϊκών χωρών (μαζί με Κύπρο, Ιταλία, Μάλτα και Ισπανία) που αντλούν άνω του 20% των διαθέσιμων αποθεμάτων τους νερού, με αποτέλεσμα να απειλούνται οι υδάτινες πηγές τους. 
Η κατάσταση όσον αφορά τις Βρυξέλλες είναι μεν αρκετά καλή όσον αφορά την ενεργειακή εξοικονόμηση και την διαχείριση των υδάτων, ωστόσο χαρακτηρίζεται προβληματική όσον αφορά την μόλυνση του εδάφους, την ηχητική ρύπανση και την ανακύκλωση των απορριμμάτων. Στην Βαλλονία, αν και έχουν περιοριστεί αισθητά οι εκπομπές ατμοσφαιρικών ρύπων, η ποιότητα των υδάτινων πόρων χαρακτηρίζεται ως ιδιαίτερα προβληματική, με «το ήμισυ των επιφανειακών και το ένα τρίτο των υπόγειων υδάτων να μην βρίσκονται σε καλή κατάσταση, παρά τις προσπάθειες που έχουν καταβληθεί». Στην Φλάνδρα τέλος, τα κύρια προβλήματα είναι ο περιορισμένος χώρος (αφού πρόκειται για εξαιρετικά πυκνοκατοικημένη περιφέρεια) και το ταχέως φθίνον επίπεδο βιοποικιλότητας. Σύμφωνα με τον οργανισμό, η Φλάνδρα έχει σημειώσει εξαιρετικές προόδους όσον αφορά την ενεργειακή της αποδοτικότητα, καθώς και το επίπεδο μόλυνσης των εδαφών από γεωργικά λιπάσματα. Ωστόσο, τα επίπεδα ατμοσφαιρικής ρύπανσης και ρύπανσης του εδάφους που προκαλούνται από την βιομηχανία παραμένουν υψηλά.         
4. Δανεισμός βελγικού δημοσίου, αποτελέσματα προσπάθειας εσωτερικού ομολογιακού δανεισμού 
Όπως επισήμανε στις αρχές Μαρτίου ο βελγικός οικονομικός Τύπος, τα επιτόκια των βελγικών ομολόγων κατά τους τελευταίους μήνες εμφανίζονται σταθερά κατώτερα των αντίστοιχων γαλλικών ομολόγων, με την τάση αυτή να έχει καταστεί εντονότερη από τα μέσα Φεβρουαρίου τρέχοντος έτους. Στις 9 Μαρτίου, το επιτόκιο των βελγικών δεκαετών ομολόγων στις διεθνείς αγορές ανήλθε στο εξαιρετικά χαμηλό επίπεδο του 0,549%, έναντι επιτοκίου 0,606% για τα γαλλικά ομόλογα αντίστοιχης διάρκειας, ενώ οι διαφορές είναι ακόμη μεγαλύτερες όσον αφορά τις κατηγορίες ομολόγων μεγαλύτερης διάρκειας. Ο βελγικός οικονομικός Τύπος υπογράμμισε το γεγονός ότι, αν και η Γαλλία διατηρεί γενικά υψηλότερες αξιολογήσεις της πιστοληπτικής της ικανότητας από το Βέλγιο, φαίνεται ότι οι αγορές εκτιμούν πως το Βέλγιο διαθέτει ευνοϊκότερες οικονομικές προοπτικές και απολαμβάνει συνεπώς μεγαλύτερης εμπιστοσύνης από τους διεθνείς επενδυτές. Όπως ανέφεραν πηγές της βελγικής Υπηρεσίας Διαχείρισης Χρέους (Agence Belge de la Dette), τα βελγικά ομόλογα διατίθενται με ιδιαίτερα ευνοϊκούς όρους στις ασιατικές αγορές, οι οποίες πρωτύτερα έδειχναν προτίμηση προς την γαλλική αγορά ομολόγων, εξαιτίας των υψηλότερων επιπέδων ρευστότητάς της.
Όπως υπογράμμισε εξάλλου ο βελγικός οικονομικός Τύπος, το εξαιρετικά χαμηλό τρέχον επίπεδο των επιτοκίων δανεισμού του βελγικού δημοσίου, εκτιμάται ότι πρόκειται φέτος να αποφέρει εξοικονόμηση στον κρατικό προϋπολογισμό ύψους μεταξύ 200 και 500 εκατ. € (σε συνάρτηση με την πορεία που θα ακολουθήσουν τα επιτόκια στην συνέχεια του έτους). Σημειώνεται ότι το βελγικό Υπουργείο Οικονομικών κατά την εκπόνηση του φετινού προϋπολογισμού είχε εκτιμήσει το ύψος των επιτοκίων των βελγικών δεκαετών ομολόγων στο 2,01%.  
Σύμφωνα με τα στοιχεία που δημοσίευσε η βελγική Υπηρεσία Διαχείρισης Χρέους (Agence Belge de la Dette), το ποσόν που αντλήθηκε από την πρώτη φετινή απόπειρα εσωτερικού ομολογιακού δανεισμού (23.2 έως 3.3.2015) ανήλθε στο πενιχρό ποσόν των 3,49 εκατ. €, το οποίο και αποτελεί ιστορικά χαμηλό επίπεδο όλων των εποχών. Τα προσφερθέντα ομόλογα οκταετούς διάρκειας (με ονομαστικό επιτόκιο 0,30%) αποκόμισαν 649 χιλ. € εκατ. €, ενώ εκείνα δεκαετούς διάρκειας (με ονομαστικό επιτόκιο 0,60%)  2,842 εκατ. €. Όπως υπογράμμισε ο βελγικός οικονομικός Τύπος, τα εξαιρετικά χαμηλά επίπεδα των επιτοκίων έχουν προκαλέσει την ουσιαστική απαξίωση του εσωτερικού ομολογιακού δανεισμού, ο οποίος είχε παραδοσιακά αποτελέσει σημαντικότατο χρηματοδότη των βελγικών κρατικών ταμείων, με αποκορύφωμα τα 5,73 δις. € που αποκομίστηκαν κατά τον εσωτερικό δανεισμό του Δεκεμβρίου 2011 (τα γνωστά ως ομόλογα Leterme)
. Τον Δεκέμβριο του παρελθόντος έτους ο εσωτερικός ομολογιακός δανεισμός είχε αποφέρει 10,34 εκατ. €, ενώ στο σύνολο του 2014 αυτός απέφερε 49,52 εκατ. €.              
5. Ο λιμένας της Λιέγης παρουσιάζει σχετικά ικανοποιητικά αποτελέσματα το 2014
Σύμφωνα με τον βελγικό οικονομικό Τύπο, ο λιμένας της Λιέγης, παρά την όξυνση της οικονομικής κρίσης στην εν λόγω περιφέρεια εξαιτίας της παύσης λειτουργίας αρκετών παραγωγικών μονάδων της πολυεθνικής χαλυβουργίας Arcelor Mittal, σημείωσε το 2014 αύξηση του κύκλου εργασιών του κατά 4,66%, φθάνοντας τα 3,74 εκατ. €. Σύμφωνα με τα δημοσιευθέντα στοιχεία, τα διακινηθέντα ποτάμια φορτία παρουσίασαν αύξηση 2%, φθάνοντας τους 13,54 εκατ. τόνους, ενώ τα συνολικά διακινηθέντα φορτία (δια υδάτινων, οδικών και σιδηροδρομικών οδών) εμφάνισαν μείωση το 2014 της τάξεως του 2,86%, στους 18,03 εκατ. τόνους, έναντι 18,56 εκατ. τόνων το 2013. Κατά τα δημοσιεύματα, η πτώση των συνολικά διακινηθέντων φορτίων οφείλεται πρωτίστως στην μείωση των φορτίων που προήλθαν από οδικές μεταφορές (-13%, στους 3,24 εκατ. τόνους) και σιδηροδρομικές μεταφορές (-21%, στους 1,25 εκατ. τόνους), και η οποία με την σειρά της υπήρξε αποτέλεσμα της κάθετης πτώσης της χαλυβουργικής δραστηριότητας στην περιοχή της Λιέγης, λόγω της μείωσης της δραστηριότητας της Arcelor Mittal. 
Σύμφωνα με δηλώσεις του προέδρου του Δ.Σ. του λιμένος και δημάρχου Λιέγης, κ. Demeyer, τα σχετικά καλά αποτελέσματα του λιμανιού το 2014 οφείλονται κυρίως στην διεύρυνση του φάσματος δραστηριοτήτων του, στην ενίσχυση των δεσμών με τους οικονομικούς του εταίρους, αλλά και στην ανάλυση των αναγκών των εξυπηρετούμενων δια του λιμένος επιχειρήσεων προκειμένου να αναπτυχθούν νέα δρομολόγια. Ο κ. Demeyer αναφέρθηκε επίσης στα εξαιρετικά αποτελέσματα της μαρίνας γιότ του λιμανιού, η οποία κατέγραψε αύξηση κατά 18% του αριθμού των επιβατών που χρησιμοποίησαν τις υποδομές της. 
Ο οικονομικός Τύπος υπενθύμισε ότι ο λιμένας Λιέγης αναμένει την εκκίνηση της λειτουργίας –πιθανότατα από τον προσεχή Οκτώβριο- της πλατφόρμας συνδυασμένων (multimodal) μεταφορών Trilogiport
, ενώ στις αρχές του έτους υπέγραψε πενταετή σύμβαση διαχείρισης με την περιφέρεια της Βαλλονίας, από την οποία θα απολαμβάνει ετήσιας επιχορήγησης ύψους 1 εκατ. € για χρηματοδότηση των εργασιών του και των επενδυτικών του σχεδίων 
. Σύμφωνα με την διοίκηση, ο λιμένας της Λιέγης προσδοκά την άντληση πρόσθετης, κοινοτικής επιχορήγησης ύψους 2-3 εκατ. €.                   

6. Χρηματιστήριο Βρυξελλών, επιχειρηματικές ειδήσεις
Χρηματιστήριο Βρυξελλών: Η εβδομάδα 23-27 Φεβρουαρίου έκλεισε με τον δείκτη BEL 20 του Χρηματιστηρίου Βρυξελλών να έχει σημειώσει και πάλι σημαντικότατη ανοδική τάση της τάξεως του 2,48% σε εβδομαδιαία βάση, έχοντας μάλιστα υπερβεί στις 26 Φεβρουαρίου το κατώφλι των 3.700 μονάδων
 και κλείνοντας στις 3.714,44 μονάδες. Όπως ανέφερε ο βελγικός οικονομικός Τύπος, η εβδομαδιαία άνοδος του Χρηματιστηρίου Βρυξελλών οφείλεται σε σημαντικό βαθμό στην δημοσίευση των ετήσιων οικονομικών αποτελεσμάτων των επιχειρήσεων, ενώ σημειώνεται ότι επρόκειτο για την 7η διαδοχική εβδομαδιαία άνοδο του δείκτη BEL 20, κάτι που δεν έχει παρατηρηθεί για διάστημα μεγαλύτερο των τελευταίων 3 ετών. Από πλευράς εβδομαδιαίας κίνησης μετοχών, τις σημαντικότερες ανόδους σημείωσαν οι αξίες των μετοχών των εταιρειών GDF Suez (+6,91%, στα 19,87 €), Solvay (+5,52%, στα 132,80 €) και AB InBev (+5,33%, στα 113,70 €). Σημαντική πτώση σημείωσε από την άλλη πλευρά η αξία της μετοχής της Belgacom    (-4,33%, στα 33,61 €).
Η εβδομάδα 2-6 Μαρτίου έκλεισε με τον δείκτη BEL 20 του Χρηματιστηρίου Βρυξελλών να έχει σημειώσει ελαφρά ανοδική τάση της τάξεως του 0,49% σε εβδομαδιαία βάση, κλείνοντας στις 3.732,58 μονάδες και πραγματοποιώντας την 8η διαδοχική εβδομαδιαία άνοδό του. 

Σύμφωνα με οικονομικά δημοσιεύματα των αρχών Μαρτίου, οι μετοχές μικρής και μεσαίας κεφαλαιοποίησης αποδίδουν το τελευταίο διάστημα εξαιρετικά στο Χρηματιστήριο Βρυξελλών, κυρίως ως αποτέλεσμα του περιβάλλοντος χαμηλών επιτοκίων και της επανόδου της οικονομικής ανάπτυξης. Πιο συγκεκριμένα, ο δείκτης Bel Mid (μεσαίων κεφαλαιοποιήσεων) έχει από τις αρχές του τρέχοντος έτους σημειώσει άνοδο της τάξεως του 11,7%, ενώ εκείνος των μικρών κεφαλαιοποιήσεων (Bel Small) έχει σημειώσει άνοδο κατά 17,7%. Στο ίδιο διάστημα, ο δείκτης BEL 20, των μεγάλων κεφαλαιοποιήσεων, έχει παρουσιάσει άνοδο της τάξεως του 12,6%. Τα δημοσιεύματα αναφέρουν επίσης ότι ο δείκτης BEL 20 έχει πραγματοποιήσει άνοδο της τάξεως του 158% στο διάστημα της τελευταίας πενταετίας, ενώ ο δείκτης Bel Small έχει σημειώσει άνοδο πλησίον του 200% από τον Μάρτιο του 2009. Ως πλέον προσοδοφόρες από το ξεκίνημα της χρονιάς αναφέρονται οι μετοχές των εταιρειών Βιοχάλκο (+91%), Tigenix (+56,7%), Melexis (+41%), IBA (+35,1%), Lotus Bakeries (+31,7%) και Sioen Industries (+30%). Τα δημοσιεύματα αναφέρουν τέλος ότι οι μετοχές των επιχειρήσεων μικρής και μεσαίας κεφαλαιοποίησης είναι σήμερα μάλλον υπερτιμημένες στο βελγικό χρηματιστήριο.      
Άντληση κεφαλαίων 32 εκατ. € από την βιοτεχνολογική Cardio3 Biosciences στο Χρηματιστήριο: Σύμφωνα με τα στοιχεία που δημοσιεύθηκαν στον βελγικό οικονομικό Τύπο στις αρχές Μαρτίου, η βελγική εταιρεία βιοτεχνολογίας Cardio3 Biosciences προχώρησε σε επιτυχή ιδιωτική τοποθέτηση στο Χρηματιστήριο 713,38 χιλιάδων κοινών μετοχών (το 10% των ήδη διαθέσιμων μετοχών της). Οι μετοχές της εταιρείας απευθύνονται σε θεσμικούς επενδυτές στις ΗΠΑ και την Ευρώπη και τυγχάνουν διαπραγμάτευσης στα Χρηματιστήρια Βρυξελλών και Παρισιού από την ημερομηνία έκδοσής τους (στις 2.3.2015). Τα κεφάλαια που αντλήθηκαν από την Cardio3 Biosciences από την εν λόγω ιδιωτική τοποθέτηση νέων μετοχών της ανήλθαν σύμφωνα με τον οικονομικό Τύπο στα 32 εκατ. €, και θα την βοηθήσουν στην προσπάθειά της για περαιτέρω ανάπτυξη θεραπευτικών τεχνολογικών μεθόδων. Η είσοδος της μετοχής της Cardio3 Biosciences στο Χρηματιστήριο Βρυξελλών πραγματοποιήθηκε στις αρχές Ιουλίου 2013
 με τιμή αναφοράς της μετοχής της στα 16,65 €, ενώ η εταιρεία ειδικεύεται στην έρευνα και ανάπτυξη κυτταρικών θεραπειών. Η τοποθέτηση των νέων μετοχών έγινε με τιμή μετοχής στα 44,50 €, πράγμα που σημαίνει ότι η τιμή της μετοχής της Cardio3 Biosciences έχει σημειώσει πρόοδο της τάξεως πλησίον του 180% από την εποχή της εισόδου της στο Χρηματιστήριο Βρυξελλών.
Προετοιμασία για την εφαρμογή νέου συστήματος διοδίων για βαρέα οχήματα στο Βέλγιο: Σύμφωνα με οικονομικά δημοσιεύματα των αρχών Μαρτίου, πολύ πρόσφατα υπογράφηκε σύμβαση σύμπραξης δημόσιου και ιδιωτικού τομέα (ΣΔΙΤ) μεταξύ Βελγίου και της εταιρείας Satellic, που αφορά την εγκατάσταση και διαχείριση συστήματος διοδίων στο Βέλγιο για τα βαρέα οχήματα, στο πλαίσιο προετοιμασίας του νέου συστήματος χιλιομετρικής επιβάρυνσης των φορτηγών βάρους άνω των 3,5 τόνων από το έτος 2016. Σύμφωνα με τα δημοσιεύματα, η εκμετάλλευση του εν λόγω συστήματος διοδίων από την εταιρεία Satellic, η οποία αποτελεί βελγική κοινοπραξία των εταιρειών T Systems (θυγατρική της Deutsche Telekom) και Strabag (μεγάλης αυστριακής κατασκευαστικής εταιρείας) αναμένεται να της αποφέρει σε διάστημα 12ετίας έσοδα ύψους 1,6 δις. €, ήτοι περί τα 133 εκατ. € σε ετήσια βάση. Η εταιρεία αναλαμβάνει δια της ανωτέρω σύμβασης την χρηματοδότηση, κατασκευή, συντήρηση και εκμετάλλευση του νέου συστήματος διοδίων, και προτίθεται να απασχολήσει περί τους 380 εργαζόμενους. Το νέο σύστημα θα περιλαμβάνει έναν συνδυασμό γερανογεφυρών και καμερών ελέγχου, καθώς και 50 σημείων εξυπηρέτησης στο Βέλγιο. Το ύψος των τελών ανά χιλιόμετρο δεν έχει ακόμη προσδιοριστεί, ωστόσο τα οικονομικά δημοσιεύματα ανέφεραν ότι θα ανέρχεται πιθανότατα σε 12 σεντς στην περιφέρεια της Βαλλονίας και σε περίπου 35 σεντς στις Βρυξέλλες (για το ύψος της επιβάρυνσης στην Φλάνδρα δεν αναφέρεται κάτι). 
Αρκετά έντονη αντίδραση έχει προκαλέσει στους εκπροσώπους του βελγικού μεταφορικού κλάδου η προοπτική ενεργοποίησης του νέου συστήματος χιλιομετρικής επιβάρυνσης για τα βαρέα οχήματα, καθώς σήμερα επιβαρύνονται μόνον τα φορτηγά άνω των 12 τόνων, μέσω ευρωβινιέτας, η οποία κοστίζει μόλις 1,7 σεντ ανά χιλιόμετρο.          
Υψηλό το απεργιακό κόστος του 2014 για τον λιανεμπορικό όμιλο Delhaize: Όπως σημείωσε ο βελγικός οικονομικός Τύπος στις αρχές Μαρτίου, τα οικονομικά αποτελέσματα της δραστηριότητας του λιανεμπορικού ομίλου Delhaize στο Βέλγιο επηρεάστηκαν ιδιαίτερα αρνητικά από το κύμα απεργιακών κινητοποιήσεων των εργαζομένων στα τέλη του 2014, που εκδηλώθηκαν ως αντίδραση στην ριζική αναδιάρθρωση του ομίλου που προβλέπει κλείσιμο καταστημάτων και αποχωρήσεις προσωπικού
. Συγκεκριμένα, ο οικονομικός Τύπος, βασιζόμενος στα στοιχεία που δημοσίευσε η Delhaize, ανέφερε ότι κονδύλια ύψους 137 εκατ. € εγγράφηκαν στις λογιστικές καταστάσεις του 4ου τριμήνου ως κόστη εξαιτίας της αναδιάρθρωσης, ενώ τα κέρδη εκμετάλλευσης στο Βέλγιο υπέστησαν κάθετη πτώση της τάξεως του 54% (στα 24 εκατ. €) και το καθαρό αποτέλεσμα κατέληξε αρνητικό, στα 55 εκατ. €. Επίσης, ο κύκλος εργασιών της Delhaize στη Βέλγιο υπέστη μείωση κατά 6% στο 4ο τρίμηνο, ενώ η απώλεια εσόδων εξαιτίας των απεργιακών κινητοποιήσεων εκτιμάται στα 30 εκατ. €. Το μερίδιο της Delhaize στην βελγική λιανεμπορική αγορά εκτιμάται σήμερα στο 24,5%, πολύ πίσω από το ηγετικό μερίδιο της αλυσίδας Colruyt. 
Στα ενοποιημένα συνολικά ετήσια αποτελέσματα του ομίλου Delhaize, όπως σημείωσε ο οικονομικός Τύπος, φαίνεται ότι η επιβράδυνση της δραστηριότητας στο Βέλγιο, ιδιαίτερα το 4ο τρίμηνο, κόστισε τελικά στον όμιλο σημαντικά περισσότερο απ’ ότι αναμενόταν. Συγκεκριμένα, τα λειτουργικά του κέρδη μειώθηκαν κατά 3,3% (στα 762 εκατ. €), αλλά και τα καθαρά κέρδη επίσης μειώθηκαν κατά 50,5%, στα 89 εκατ. €. Όπως υπογραμμίστηκε στην οικονομική αρθρογραφία, τα οικονομικά αποτελέσματα του ομίλου Delhaize διασώθηκαν κάπως το 2014 από τις καλές επιδόσεις του στην αμερικανική αγορά –η οποία αντιπροσωπεύει το 63% του συνολικού κύκλου εργασιών του-. Τα έσοδα της Delhaize στην εν λόγω αγορά αυξήθηκαν κατά 6,6% και τα λειτουργικά κέρδη κατά 8%, ακολουθώντας την ισχυρή ανάκαμψη της οικονομίας των ΗΠΑ.      
Συμβιβασμός των ομίλων Alstom και Siemens στην βελγική αγορά: Σύμφωνα με οικονομικά δημοσιεύματα των αρχών Μαρτίου, οι δύο πολυεθνικοί γίγαντες Alstom (Γαλλία) και Siemens (Γερμανία), οι οποίοι βρίσκονται σε νομική αντιπαράθεση στο Βέλγιο αναφορικά με διάφορα έργα που έχουν ανατεθεί στον έναν εκ των δύο –και για τα οποία ο άλλος έχει προσβάλει τις διαδικασίες ανάθεσης- έχουν αποφασίσει να συμβιβαστούν όσον αφορά τις δικαστικές τους διαμάχες για δύο μεγάλα έργα που αφορούν την ασφάλεια σιδηροδρομικών υποδομών του Βελγίου, συνολικής αξίας 540 εκατ. €. Τα δύο εν λόγω έργα έχουν ανατεθεί στους μεγάλους επιχειρηματικούς ομίλους από την διαχειρίστρια των σιδηροδρομικών υποδομών του Βελγίου, Infrabel, με το μεγαλύτερο εξ αυτών να αποτελεί αντικείμενο προσφυγής της Alstom στο βελγικό Νομικό Συμβούλιο του Κράτους (Conseil d’Etat) κατά ανάθεσης στην Siemens έργου που αφορά τον εξοπλισμό του βελγικού δικτύου με ευρωπαϊκών προδιαγραφών σύστημα σηματοδότησης, ελέγχου, προστασίας και επείγουσας τροχοπέδησης των αμαξοστοιχιών (ETCS-επίπεδο 2), προϋπολογισμού 510 εκατ. €. Κατά της ανάθεσης του έτερου συμβολαίου –προμήθειας συστήματος ανίχνευσης αμαξοστοιχιών- στην Alstom έχει προσφύγει η Siemens, επίσης στο Νομικό Συμβούλιο του Κράτους. Οι δημοσιευθείσες δημοσιογραφικές πληροφορίες ανέφεραν ότι ο συμβιβασμός των δύο πλευρών έγκειται στον ορισμό της Alstom ως υπεργολάβου της Siemens στην εκτέλεση του πρώτου μεγάλου έργου. Σύμφωνα με τον οικονομικό Τύπο, υπάρχει και πρόσθετη ανοικτή νομική αντιπαράθεση των δύο μεγάλων ομίλων όσον αφορά την ανάθεση από την βελγική σιδηροδρομική εταιρεία (SNCB) συμβολαίου προμήθειας διώροφων αμαξοστοιχιών M7, στην κοινοπραξία των ομίλων Alstom-Bombardier, αξίας 3 δις. €
. Βέλγοι οικονομικοί αναλυτές εκτιμούν ότι τυχόν επίλυση των διαφορών μεταξύ Alstom και Siemens θα ανοίξει τον δρόμο για την υλοποίηση, χωρίς περαιτέρω καθυστερήσεις, των επενδυτικών σχεδίων των SNCB και Infrabel –με χρονικό ορίζοντα έως το 2023- για την θωράκιση των βελγικών σιδηροδρόμων από την άποψη της ασφάλειας, με βάση τις ευρωπαϊκές προδιαγραφές.
Κλείσιμο χαλυβουργικής μονάδας της NLMK στην περιοχή Jemappes πλησίον της Mons: Ο οικονομικός Τύπος αναφέρθηκε στις αρχές Μαρτίου στην απόφαση της διοίκησης του εν λόγω ρωσικού μεταλλουργικού ομίλου να παύσει την λειτουργία βελγικής θυγατρικής του μονάδας κοπής ρολών χάλυβα (steel coils) στην Jemappes πλησίον της πόλης Mons στην Βαλλονία. Η εν λόγω απόφαση, σύμφωνα με τα οικονομικά δημοσιεύματα, σημαίνει πρακτικά την συλλογική απόλυση περίπου 60 εργαζομένων. Η διοίκηση της ρωσικής μεταλλουργίας απέδωσε την εν λόγω απόφασή της στο γεγονός ότι αντίστοιχη μονάδα λειτουργεί και στην βελγική πόλη Manage, στην επαρχία Hainaut της Βαλλονίας -με αποτέλεσμα οι δύο μονάδες να λειτουργούν μέχρι σήμερα στο ήμισυ της παραγωγικής τους δυναμικότητας- καθώς επίσης και στην ύπαρξη πλεονασμάτων παραγωγής στην αγορά και στην εξασθένιση της ζήτησης. 
Πάντως, όπως σημείωσε ο οικονομικός Τύπος, ο ρωσικός μεταλλουργικός όμιλος και η περιφέρεια της Βαλλονίας –δια του επενδυτικού της βραχίονα, Sogepa- οριστικοποίησαν τις συμφωνίες τους στα τέλη του περασμένου έτους, σχετικά με την στήριξη της αναδιάρθρωσης των δραστηριοτήτων της NLMK στο Βέλγιο
. Με βάση αυτές τις συμφωνίες, ο ρωσικός μητρικός όμιλος NLMK παρέσχε ενίσχυση ύψους 220 εκατ. € στα κεφάλαια της βελγικής θυγατρικής του (NLMK Belgium Holdings), ενώ η περιφέρεια της Βαλλονίας –η Sogepa- αύξησε την συμμετοχή της στο κεφάλαιο της ανωτέρω βελγικής θυγατρικής σε ποσοστό 49%
, καθώς επίσης ανέλαβε τραπεζικές εγγυήσεις έναντι σύναψης νέων δανειακών συμβάσεων για την κάλυψη των χρηματοδοτικών αναγκών των θυγατρικών της NLMK στην Ευρώπη, συνολικά της τάξεως των 120 εκατ. € . Όπως εξήγησε ο οικονομικός Τύπος, προφανώς η παύση της λειτουργίας της μονάδας κοπής στην Jemappes εμπίπτει στο πλαίσιο της υλοποίησης των ως άνω συμφωνιών. 
Σύμβαση προμήθειας ρωσικού φυσικού αερίου από την Fluxys: Όπως ανέφερε στις 9 Μαρτίου ο βελγικός οικονομικός Τύπος, η διαχειρίστρια του βελγικού δικτύου φυσικού αερίου Fluxys υπέγραψε εικοσαετή σύμβαση με την ρωσική εταιρεία Yamal LNG, με σκοπό τις μεταφορτώσεις έως 8 εκατ. τόνων υγροποιημένου φυσικού αερίου ετησίως από το κοίτασμα Yamal στην Σιβηρία στον βελγικό λιμένα του Zeebrugge, με τελικό προορισμό τις αγορές της Ασίας και του Ειρηνικού, μέσω της διώρυγας του Σουέζ, κατά την χειμερινή περίοδο. Σύμφωνα με τον βελγικό οικονομικό Τύπο, εφ’ όσον υπάρξει πλήρης αξιοποίηση των προαναφερθεισών ποσοτήτων φυσικού αερίου, τούτο θα σημάνει ουσιαστικά διπλασιασμό των ποσοτήτων υγροποιημένου φυσικού αερίου που διακινούνται μέσω του λιμένος του Zeebrugge, που με την σειρά του θα σημάνει πρόσθετα ετήσια έσοδα για την Fluxys της τάξεως των 50 εκατ. € ετησίως, για την περίοδο της προσεχούς εικοσαετίας. Ο οικονομικός Τύπος ανέφερε ότι πρόκειται εξάλλου για μία σημαντική νίκη του λιμένος του Zeebrugge έναντι του γειτονικού, ανταγωνιστικού γαλλικού λιμένος της Δουνκέρκης, που επετεύχθη μάλιστα στην παρούσα περίοδο υψηλών εντάσεων στις σχέσεις της Ε.Ε. με την Ρωσία.                                                

7. Λοιπές οικονομικές ειδήσεις Βελγίου
Η περιφερειακή κυβέρνηση της Βαλλονίας εγκρίνει την αναστολή της τιμαριθμικής αναπροσαρμογής των ενοικίων: Όπως ανέφερε ο οικονομικός Τύπος, στις 5 Μαρτίου η περιφερειακή κυβέρνηση της Βαλλονίας ενέκρινε την αναστολή της τιμαριθμικής αναπροσαρμογής των ενοικίων, σε συνέχεια της οριστικοποίησης της απόφασης της ομοσπονδιακής κυβέρνησης για αναβολή της αυτόματης τιμαριθμικής αναπροσαρμογής των αμοιβών
. Παράλληλα, η περιφερειακή κυβέρνηση της Βαλλονίας, δια του αρμοδίου για τα χαρτοφυλάκια οικιστικής ανάπτυξης και ενέργειας Υπουργού κ. Furlan, ζήτησε από την ομοσπονδιακή κυβέρνηση να πράξει ανάλογα, παγώνοντας τις τιμές των ενεργειακών προϊόντων και των προϊόντων του κλάδου ασφαλειών. Σύμφωνα με τον κ. Furlan, «η περιφέρεια άσκησε την αρμοδιότητα (αναφορικά με τα μισθώματα κατοικιών) που της έχει περιέλθει με βάση την υλοποιούμενη 6η Μεταρρύθμιση του Κράτους, ως μία κοινωνικά υπεύθυνη απάντηση στο πάγωμα των αμοιβών που αποφασίστηκε σε ομοσπονδιακό επίπεδο». Κατά τον κ. Furlan, «εφ’ όσον με την απόφαση της ομοσπονδιακής κυβέρνησης ουσιαστικά περιορίζεται η αγοραστική δύναμη των πολιτών, είναι αυτονόητο ότι θα πρέπει να τεθούν όρια και στις αυξήσεις των τιμών, προκειμένου να αποφευχθεί περαιτέρω διάβρωση της αγοραστικής δύναμης». Ο οικονομικός Τύπος ανέφερε σχετικά με την εν θέματι στάση των υπολοίπων δύο περιφερειακών κυβερνήσεων του Βελγίου, ότι η μεν Φλάνδρα δεν σκέπτεται μάλλον να προβεί σε αντίστοιχο πάγωμα των ενοικίων, ενώ οι Βρυξέλλες τηρούν επιφυλάξεις σχετικά με το εάν η αρμοδιότητα για τα μισθώματα κατοικιών έχει όντως περιέλθει εξ ολοκλήρου στις περιφερειακές κυβερνήσεις. Όπως σημείωσε ο οικονομικός Τύπος, η επέκταση του παγώματος της τιμαριθμικής αναπροσαρμογής και στα ενεργειακά αλλά και στα ασφαλιστικά προϊόντα θα βοηθήσει κάπως την κατάσταση και των ιδιοκτητών ακινήτων, οι οποίοι προς το παρόν αισθάνονται ιδιαίτερα θιγμένοι από την απόφαση της Βαλλονίας να αναστείλει την τιμαριθμική αναπροσαρμογή των ενοικίων.    
Σε ιστορικά υψηλό επίπεδο εκ νέου οι βελγικές αποταμιευτικές καταθέσεις: Σύμφωνα με τα πλέον πρόσφατα στοιχεία της Κεντρικής Τράπεζας του Βελγίου (BNB), τον Ιανουάριο τρέχοντος έτους το ύψος των αποταμιευτικών καταθέσεων στο Βέλγιο ανήλθε στο νέο ιστορικά υψηλό επίπεδο των 259,5 δις. €, αυξημένο κατά 1,1 δις. € σε σύγκριση με τον Ιανουάριο του 2014 και κατά 1,07 δις. € σε σύγκριση με τον Δεκέμβριο του 2014. Όπως υπογράμμισε ο βελγικός οικονομικός Τύπος, η άνοδος των βελγικών αποταμιευτικών καταθέσεων συνεχίζεται, παρά το εξαιρετικά χαμηλό επίπεδο των επιτοκίων, που ωθεί τις βελγικές τράπεζες να περικόπτουν τα επιτόκια των καταθέσεων. Σύμφωνα με τον οικονομικό Τύπο, η μέση απόδοση των απλών αποταμιευτικών καταθέσεων στις μεγάλες βελγικές τράπεζες ανέρχεται μόλις στο 0,30%.
Το ομοσπονδιακό υπουργικό συμβούλιο εγκρίνει κατά το μεγαλύτερο μέρος της την συμφωνία των κοινωνικών εταίρων σχετικά με την διαθεσιμότητα των πρόωρα συνταξιοδοτούμενων στην αγορά εργασίας: Όπως ανέφερε ο βελγικός οικονομικός Τύπος, στις 6 Μαρτίου το ομοσπονδιακό υπουργικό συμβούλιο σε περιορισμένη σύνθεση ενέκρινε κατά το μεγαλύτερο μέρος της την προηγουμένως επιτευχθείσα μεταξύ των κοινωνικών εταίρων (εργοδοτικών και εργατικών ενώσεων) συμφωνία αναφορικά με το καθεστώς διαθεσιμότητας των πρόωρα συνταξιοδοτούμενων εργαζομένων στην αγορά εργασίας από το τρέχον έτος. Σύμφωνα με τα δημοσιεύματα, ο ομοσπονδιακός κυβερνητικός συνασπισμός φαίνεται να αποδέχεται ότι οι πρόωρα συνταξιοδοτημένοι και οι ηλικιωμένοι άνεργοι που έχουν εγγραφεί προ της 31ης Δεκεμβρίου 2014 δεν υπόκεινται στην προσφάτως θεσπισθείσα υποχρέωση να είναι διαθέσιμοι στην αγορά εργασίας μέχρι του 65ου έτους της ηλικίας τους. Σημειώνουμε ότι ο βασικός στόχος της ομοσπονδιακής κυβέρνησης υπήρξε και εξακολουθεί να είναι η επίτευξη ενός μεγίστου αριθμού ατόμων που θα παραμένουν στον ενεργό πληθυσμό μέχρι την ηλικία των 65 ετών. Σύμφωνα με κυβερνητικές πηγές, η ως άνω έγκριση αποτελεί συγκερασμό μεταξύ των θέσεων του κυβερνητικού προγράμματος και της πρόσφατης συμφωνίας επί του ζητήματος του καθεστώτος των πρόωρα συνταξιοδοτούμενων μεταξύ των κοινωνικών εταίρων. 
Όπως ανέφερε ωστόσο στις 10 Μαρτίου ο οικονομικός Τύπος, τα βελγικά εργατικά συνδικάτα –και κυρίως το σοσιαλιστικό (FGTB)- δεν αντέδρασαν θετικά στην ανωτέρω κυβερνητική έγκριση, επικεντρώνοντας ιδιαίτερα τις διαφωνίες και επιφυλάξεις τους στο γεγονός ότι ενώ στην συμφωνία μεταξύ των κοινωνικών εταίρων γινόταν μνεία σε «παθητική» διαθεσιμότητα των ηλικιωμένων ατόμων στην αγορά εργασίας, η κυβέρνηση προτίμησε τελικά μία «προσαρμοσμένη» διαθεσιμότητα, ανάλογα με την ηλικία, τον κλάδο και τα χρόνια υπηρεσίας (ελαστικότερη ωστόσο έναντι της αρχικής θέσης της ομοσπονδιακής κυβέρνησης, περί υποχρέωσης «ενεργητικής» αναζήτησης εργασίας από τους πρόωρα συνταξιοδοτούμενους και τους ηλικιωμένους ανέργους). 
Αλλαγή ηγεσίας στην Κεντρική Τράπεζα του Βελγίου (BNB): Στις 10 Μαρτίου, ο επί τετραετία διοικητής της Κεντρικής Τράπεζας του Βελγίου, Luc Coene, εμβληματική φυσιογνωμία της ευρωπαϊκής νομισματικής πολιτικής κατά την περίοδο διαχείρισης της χρηματοπιστωτικής κρίσης στο Βέλγιο, αλλά και στο πλαίσιο της ΕΚΤ –ως μέλος του διοικητικού της συμβουλίου- και αρκετά γνωστός για την ελεύθερη έκφραση απόψεων, συχνά αντίθετων προς τις κρατούσες πολιτικές τάσεις, παραχώρησε την θέση του στον διάδοχό του Jan Smets. Ο νέος Βέλγος κεντρικός τραπεζίτης έχει υπηρετήσει ως διευθυντής στην Κεντρική Τράπεζα από το έτος 1999.    
ΠΗΓΕΣ:

1. Δημοσιεύματα βελγικού οικονομικού Τύπου
2. Δημοσιεύματα βελγικού οικονομικού Τύπου
3. Δημοσιεύματα βελγικού οικονομικού Τύπου, European Environment Agency (EEA): “SOER 2015 - The European environment — state and outlook 2015”, 2.3.2015

4. Δημοσιεύματα βελγικού οικονομικού Τύπου, Βελγική Υπηρεσία Διαχείρισης Χρέους (Agence Belge de la Dette)  

5. Δημοσιεύματα βελγικού οικονομικού Τύπου
6. Χρηματιστήριο Βρυξελλών, δημοσιεύματα βελγικού οικονομικού Τύπου, δελτίο Τύπου Fluxys: “Yamal LNG and Fluxys LNG sign contract for LNG transshipment services at Zeebrugge LNG terminal”, 6.3.2015  
7. Δημοσιεύματα βελγικού οικονομικού Τύπου, Κεντρική Τράπεζα Βελγίου (BNB)

� Πρόκειται για γαλλο-βελγική κοινοπραξία σιδηροδρόμων υψηλής ταχύτητας.


� Βλ. και σχετική αναφορά μας σε άρθρο 10(δ) ενημερωτικού δελτίου υπ’ αριθ. 70.


� Βλ. σχετική πλέον πρόσφατη αναφορά μας σε άρθρο 7 ενημερωτικού δελτίου υπ’ αριθ. 73.


� Βλ. σχετική προηγούμενη αναφορά μας σε άρθρο 3 ενημερωτικού δελτίου υπ’ αριθ. 80. 


� Βλ. και προηγούμενη σχετική αναφορά μας σε άρθρο 4 ενημερωτικού δελτίου υπ’ αριθ. 77.  


� Βλ. σχετική αναφορά μας σε άρθρο 6 ενημερωτικού δελτίου υπ’ αριθ. 84. Σημειωτέον ότι μόλις στις 19 Φεβρουαρίου ο δείκτης είχε υπερβεί το κατώφλι των 3.600 μονάδων.


� Βλ. σχετική αναφορά μας σε άρθρο 7(δ) ενημερωτικού δελτίου υπ’ αριθ. 29.


� Βλ. προηγούμενες σχετικές αναφορές μας σε άρθρα 4, 5, 6 και 3 ενημερωτικών δελτίων υπ’ αριθ. 77, 81, 82 και 84, αντιστοίχως.  


� Βλ. σχετική παλαιότερη αναφορά μας σε άρθρο 5 ενημερωτικού δελτίου υπ’ αριθ. 44. 


� Βλ. και σχετική αναφορά μας σε άρθρο 2 ενημερωτικού δελτίου υπ’ αριθ. 80.


� Σημειωτέον ότι από τα τέλη του 2013, η συμμετοχή της Sogepa στο κεφάλαιο της NLMK Belgium Holdings ανερχόταν σε ποσοστό 20,5% (κεφαλαιακή συμμετοχή ύψους πλησίον των 90 εκατ. €). Βλ. και σχετική παλαιότερη επισήμανσή μας σε άρθρο 3 ενημερωτικού δελτίου υπ’ αριθ. 36. 


� Βλ. και προηγούμενη σχετική αναφορά μας σε άρθρο 7 και υποσημείωση 8 ενημερωτικού δελτίου υπ’ αριθ. 84.

